Title: -Návrh-
Author: JUDr. Bohuslav HARVIĽAK
Last saved by: spano
Company: ŠVS SR

Nariadenie vlády
Slovenskej republiky

z 9. júla 2003,

ktorým sa ustanovujú podrobnosti o ochrane zvierat pri preprave

Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. a na vykonanie § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov nariaďuje:

Úvodné ustanovenia

§ 1
Predmet úpravy

(1) Týmto nariadením sa do právneho poriadku Slovenskej republiky transponujú právne predpisy  Európskych spoločenstiev uvedené v prílohe č. 1. 

		(2) Toto nariadenie ustanovuje 
a)	podmienky prepravy domácich nepárnokopytníkov, hovädzieho dobytka, domácich oviec, domácich kôz a ošípaných,
b)	podmienky prepravy hydiny, domáceho vtáctva a domácich králikov,
c)	podmienky prepravy domácich mačiek a domácich psov,
d)	podmienky prepravy iných cicavcov a vtákov,
e)	podmienky prepravy iných stavovcov a studenokrvných živočíchov,
f)	kritéria na oddychové miesta,
g)	podmienky spôsobilosti cestných dopravných prostriedkov používaných na prepravu zvierat z hľadiska ochrany zvierat, ak čas prepravy presahuje osem hodín.

	(3) Toto nariadenie sa nevzťahuje na
a)	prepravu jedného zvieraťa prepravovaného spoločne s osobou zodpovednou za prepravu zvieraťa v jednom dopravnom prostriedku, ak táto preprava nie je obchodnej povahy, ani na prepravu spoločenských zvierat sprevádzajúcich svojho majiteľa pri súkromnej ceste,
b)	na prepravu farmových zvierat, ak vzdialenosť nepresahuje 50 km, s výnimkou odseku 4,
c)	neziskovú sezónnu prepravu niektorých druhov zvierat z pastviny na inú pastvinu s použitím poľnohospodárskych vozidiel alebo dopravných prostriedkov vo vlastníctve farmára, ak zemepisné podmienky takýto presun predurčujú.

	(4) Toto nariadenie sa vzťahuje na farmára, ktorý je podnikateľom v poľnohospodárstve s miestom podnikania na území Slovenskej republiky  a ak ide o podnikateľa, ktorý je fyzickou osobou s trvalým pobytom na území Slovenskej republiky alebo právnickou osobou so sídlom na území Slovenskej republiky, s výnimkou prepravy farmových zvierat prepravovaných týmto farmárom medzi zariadeniami v jeho vlastníctve alebo držbe s použitím vlastných dopravných prostriedkov, ak vzdialenosť medzi zariadeniami nepresahuje 50 km.

§ 2
Vymedzenie pojmov

		(1) Na účely tohto nariadenia sa rozumie
a)	dopravným prostriedkom cestné motorové vozidlo, železničný vozeň, loď alebo lietadlo, používané na nakladanie a prepravu zvierat, ako aj kontajnery určené na pozemnú prepravu, lodnú prepravu alebo leteckú prepravu,
b)	prepravou akýkoľvek pohyb zvierat vykonaný použitím dopravného prostriedku, ktorej súčasťou je nakladanie zvierat a vykladanie zvierat,
c)	oddychovým miestom miesto prerušenia prepravy zvierat na účely oddychu, kŕmenia alebo napájania prepravovaných zvierat,
d)	prekladiskom miesto prerušenia prepravy zvierat na účely preloženia prepravovaných zvierat z jedného dopravného prostriedku na iný dopravný prostriedok,
e)	miestom odoslania miesto, na ktorom, bez toho, aby bol dotknutý § 1 ods. 3 písm. b) a c), boli zvieratá po prvý raz naložené na dopravný prostriedok, alebo miesto, kde boli zvieratá vyložené a ustajnené po dobu 24 hodín, napojené, nakŕmené a v prípade potreby ošetrené, ale na inom mieste ako na oddychovom mieste alebo prekladisku; za miesto odoslania možno považovať aj schválený trh alebo schválené zberné centrum, ak miesto prvého nakladania zvierat nie je vzdialené viac ako 50 km od schváleného trhu alebo od schváleného zberného centra,
f)	miestom určenia miesto, na ktorom sú všetky prepravované zvieratá vyložené z dopravného prostriedku, okrem oddychových miest a prekladísk,
g)	cestou preprava z miesta odoslania zvierat do miesta ich určenia,
h)	časom oddychu neprerušená doba v priebehu prepravy zvierat, kedy sa dopravný prostriedok so zvieratami nepohybuje,
i)	prepravcom každá fyzická osoba alebo právnická osoba prepravujúca zvieratá na vlastné náklady alebo na náklady tretej osoby alebo poskytujúca dopravný prostriedok tretej osobe, ak táto preprava je vykonávaná za účelom zisku.

		(2) Na účely tohto nariadenia sa použijú aj pojmy uvedené v osobitných nariadeniach^), ktorými sa transponujú právne predpisy Európskych spoločenstiev uvedené v prílohách č. 1 týchto nariadení.

^) Nariadenie vlády Slovenskej republiky č...../2003 Z. z. o veterinárnych kontrolách a inšpekciách pri výmenách produktov živočíšneho pôvodu s členskými štátmi.
    Nariadenie vlády Slovenskej republiky č. .../2003 Z. z., ktorým sa ustanovujú zásady riadenia veterinárnych kontrol produktov dovážaných z tretích krajín. 
    Nariadenie vlády Slovenskej republiky č. .../2003 Z. z. o zdravotných problémoch ovplyvňujúcich obchod s hovädzím dobytkom a ošípanými pri výmenách.

Preprava

§ 3

(1) Pri preprave zvierat je každý povinný zabezpečiť, že
a)	preprava zvierat v Slovenskej republike alebo preprava zvierat do Slovenskej republiky alebo zo Slovenskej republiky sa uskutoční podľa tohto nariadenia s prihliadnutím na druh prepravovaných zvierat, uvedených v 
1.	prílohe č. 2, kapitole I, týkajúcej sa zvierat podľa § 1 ods. 2, písm. a) ,
2.	prílohe č. 2, kapitole II, týkajúcej sa zvierat podľa § 1 ods. 2, písm. b),
3.	prílohe č. 2, kapitole III, týkajúcej sa zvierat podľa § 1 ods. 2, písm. c),
4.	prílohe č. 2, kapitole IV, týkajúcej sa zvierat podľa § 1 ods. 2, písm. d),
5.	prílohe č. 2, kapitole V, týkajúcej sa zvierat podľa § 1 ods. 2, písm. e),
6.	prílohe č. 2, kapitole č. VI, týkajúcej sa hustoty naloženia zvierat vzhľadom na druh a dopravný prostriedok,
7.	prílohe č. 2, kapitole č. VII, týkajúcej sa doby prepravy a doby oddychu, intervalov kŕmenia a intervalov napájania vzhľadom na druh alebo kategóriu zvierat, bez toho, aby bol dotknutý osobitný predpis^) ,

^) Napríklad zákon Národnej rady Slovenskej republiky č. 168/1996 Z.z. o cestnej doprave v znení neskorších predpisov.

8.	prílohe č. 2, kapitole č. VIII, týkajúcej sa plánu prepravy zvierat podľa § 1 ods. 2 písm. a),
b)	žiadne zviera nebude prepravované, ak jeho zdravotný stav nezodpovedá plánovanej ceste a nie je dostatočne zabezpečená starostlivosť počas cesty a po príjazde v mieste určenia; zvieratá nemožno považovať za spôsobilé prepravy, ak sú choré alebo zranené, okrem zvierat, ktoré
1.	majú drobné poranenie alebo nezávažné ochorenie, ktorým preprava nespôsobí zbytočné utrpenie,
2.	sú prepravované na účely schváleného pokusu alebo schváleného vedeckého výskumu^),

^) § 7 ods. 1 nariadenia vlády č. .../2003 Z. z. ktorým sa stanovujú požiadavky na ochranu zvierat používaných na pokusné alebo iné vedecké účely.

c)	zvieratá, ktoré v priebehu prepravy ochorejú alebo sa porania, budú ošetrené čo najskôr, alebo sa primerane ošetria veterinárnym lekárom a v prípade nevyhnutnosti sa núdzovo usmrtia spôsobom, ktorý im nespôsobí zbytočné utrpenie.

		(2) Preprava zvierat na naliehavé veterinárne ošetrenie alebo usmrtenie sa povoľuje, pričom zvieratá nemusia zodpovedať požiadavkám tohto nariadenia; preprava za týmto účelom je povolená, len ak nespôsobuje zvieratám zbytočné utrpenie alebo zlé zaobchádzanie.

§ 4

Zvieratá počas prepravy musia byť označené a registrované podľa osobitného predpisu^) a musia byť sprevádzané veterinárnym osvedčením na premiestňovanie zvierat a tam, kde sa to vyžaduje, aj sprievodným dokladom zvieraťa^5) alebo zdravotným preukazom aby bolo možné overiť

^) § 3 ods. 1 písm. c) nariadenia vlády Slovenskej republiky č........./2003 Z. z.

^5) Vyhláška Ministerstva pôdohospodárstva Slovenskej republiky č. 17/2001 Z. z., ktorou sa upravujú podrobnosti o označovaní hovädzieho dobytka, o evidencii hovädzieho dobytka a o vedení centrálneho registra hovädzieho dobytka.

a)	ich pôvod a ich vlastníka, 
b)	ich miesto odoslania a miesto určenia, 
c)	dátum a čas odjazdu. 

§ 5
Registrácia prepravcov

	(1) Každý prepravca, ktorý má sídlo alebo miesta podnikania v Slovenskej republike, musí byť registrovaný v registri prepravcov vedenom Štátnou veterinárnou a potravinovou správou Slovenskej republiky^6) (ďalej len „štátna veterinárna a potravinová správa“) a musí mať vystavené osvedčenie o spôsobilosti vykonávať prepravu zvierat na území Slovenskej republiky a na území Európskej únie (ďalej len „osvedčenie prepravcu“), ktoré je číslované spôsobom vylučujúcim zámenu. 

^6) § 6 ods. 2, písm. i) zákona č. 488/2002 Z. z. o veterinárnej starostlivosti a o zmene niektorých zákonov.

	(2) Každý, kto chce vykonávať prepravu zvierat, je povinný pred začatím činnosti požiadať štátnu veterinárnu a potravinovú správu o registráciu.

	(3) Žiadateľ k registrácii predloží
a)	žiadosť o registráciu prepravcu podľa prílohy č. 3,
b)	kópiu živnostenského listu alebo výpis z obchodného registra, 
c)	čestné vyhlásenie podľa prílohy č. 3 o tom, že 
1.	je oboznámený s platnými právnymi  predpismi vo veterinárnej oblasti veterinárnou legislatívou týkajúcou sa prepravy zvierat a má k nej prístup,
2.	osoby, ktoré vykonávajú prepravu zvierat, spĺňajú požiadavku odbornej spôsobilosti alebo praktickej skúsenosti, alebo zabezpečí, že v určenej lehote túto požiadavku splnia,
3.	osoby, ktoré vykonávajú prepravu zvierat, bude pravidelne školiť a informovať o legislatívnych zmenách.

§ 6
Vydávanie, pozastavovanie platnosti a odoberanie osvedčení o spôsobilosti vykonávať prepravu zvierat

(1) Ak žiadateľ spĺňa požiadavky na registráciu prepravcu podľa tohto nariadenia, vydá štátna veterinárna a potravinová správa osvedčenie prepravcu a zapíše ho do registra prepravcov. Dňom doručenia osvedčenia nastávajú účinky právoplatného rozhodnutia o osvedčení prepravcu. 

(2) Ak štátna veterinárna a potravinová správa zistí, že požiadavky podľa § 5 ods. 3 nie sú splnené, vyzve žiadateľa, aby v určenej lehote zistené nedostatky odstránil. Ak zistené nedostatky žiadateľ včas neodstráni alebo ich odstráni len sčasti, štátna veterinárna a potravinová správa žiadosť rozhodnutím zamietne.

(3) Ak orgán veterinárnej správy^7) zistí, že prepravca, ktorému bolo vydané osvedčenie prepravcu, vykonáva alebo umožnil vykonať prepravu bez splnenia požiadaviek odbornej spôsobilosti podľa tohto nariadenia po lehote ustanovenej v § 17, uloží mu opatrenie podľa osobitného predpisu^8) a zároveň orgán veterinárnej správy oznámi túto skutočnosť štátnej veterinárnej a potravinovej správe, ktorá pozastaví platnosť osvedčenia prepravcu na dobu jedného roka. Pozastavenie platnosti osvedčenia prepravcu sa vyznačuje v registri prepravcov.

^7) § 4 ods. 3 zákona č. 488/2002 Z.z.

^8) 13 ods. 2 zákona č. 488/2002 Z. z.

(4) Ak orgán veterinárnej správy pri kontrole zistí, že prepravca vykonáva prepravu zvierat podľa tohto nariadenia bez platného osvedčenia prepravcu alebo v čase pozastavenia jeho platnosti, ak bolo pozastavenie platnosti osvedčenia prepravcu vyznačené v registri prepravcov, alebo vykonáva prepravu alebo umožnil vykonať prepravu bez platného preukazu o spôsobilosti dopravného prostriedku, orgán veterinárnej správy uloží prepravcovi opatrenie podľa osobitného predpisu^8) a upovedomí o danej skutočnosti štátnu veterinárnu a potravinovú správu, ktorá prepravcovi rozhodnutím odoberie osvedčenie prepravcu a vyradí ho z registra prepravcov na dobu piatich rokov.

(5) Ak orgán veterinárnej správy pri kontrole zistí, že prepravu zvierat podľa tohto nariadenia vykonáva osoba, ktorá nie je registrovaná v registri prepravcov, orgán veterinárnej správy jej uloží opatrenie podľa osobitného predpisu^8) a oznámi túto skutočnosť štátnej veterinárnej a potravinovej správe, ktorá takejto osobe nevydá osvedčenie prepravcu po dobu piatich rokov odo dňa tohto zistenia.

(6) Ak orgán veterinárnej správy zistí opakované alebo veľmi závažné porušovanie ustanovení tohto nariadenia, ktoré môže reálne spôsobiť prepravovaným zvieratám veľké utrpenie, poranenie alebo zaviniť smrť, štátna veterinárna a potravinová správa na návrh orgánu veterinárnej správy alebo na podnet príslušného orgánu členského štátu^9) po prešetrení návrhu odoberie prepravcovi osvedčenie a vyradí prepravcu z registra prepravcov na dobu piatich rokov. Ustanovenia osobitného predpisu^10) týmto nie sú dotknuté.

^9) § 2 písm. a) zákona č. 488/2002 Z.z.

^10) § 203 zákona č. 140/1961 Zb. Trestný zákon.

(7) Ak prepravca po vydaní osvedčenia podľa odseku 1 ukončí činnosť prepravy zvierat, je povinný oznámiť túto skutočnosť štátnej veterinárnej a potravinovej správe do 15 dní a odovzdať osvedčenie prepravcu. Dňom doručenia oznámenia o ukončení činnosti prepravy zvierat a odovzdaním osvedčenia prepravcu je prepravcovi zrušená registrácia a do siedmich dní od doručenia je prepravca vyňatý z registra prepravcov, o čom je informovaný formou rozhodnutia.

		(8) Pozastavenie platnosti osvedčenia prepravcu alebo odobratie osvedčenia prepravcu a vyňatie prepravcu z registra prepravcov štátna veterinárna a potravinová správa vykoná vždy formou rozhodnutia a odvolanie voči takémuto rozhodnutiu nemá odkladný účinok.

		(9) Ak prepravca, ktorého sídlo alebo miesto podnikania sa nachádza na území tretej krajiny^11) alebo v členskom štáte, chce prepravovať zvieratá na území Slovenskej republiky, musí mať potvrdenie o registrácii prepravcu vystavené príslušným orgánom niektorého z členských štátov. Ak príslušný orgán členského štátu vydá preukaz potvrdzujúci registráciu prepravcu, tento platí ako potvrdenie o registrácii prepravcu. Prepravca ďalej musí predložiť písomný záväzok podľa § 16 ods.1 písm. a).

^11) § 2 písm. b) zákona č. 488/2002 Z.z.

		(10) Ak prepravca, ktorého adresa alebo sídlo sa nachádza na území tretej krajiny nie je registrovaný v registri prepravcov niektorého z členských štátov a preto mu nebolo vystavené potvrdenie o registrácii prepravcu podľa odseku 9, je povinný predložiť štátnej veterinárnej a potravinovej správe na účely registrácie čestné vyhlásenie, v ktorom vyhlási, že je oboznámený s platnou veterinárnou legislatívou týkajúcou sa prepravy zvierat a má k nej prístup a písomný záväzok podľa § 16 ods.1 písm. a). 

§ 7
Vydávanie, pozastavovanie a odoberanie preukazu o spôsobilosti dopravného prostriedku na cestnú prepravu zvierat 

(1) Orgán veterinárnej správy miestne príslušný miestu výkonu podnikateľskej činnosti prepravy zvierat vydá registrovanému prepravcovi podľa § 5 na jeho náklady preukaz o spôsobilosti dopravného prostriedku na cestnú prepravu zvierat (ďalej len „preukaz o spôsobilosti dopravného prostriedku“) pre každý dopravný prostriedok určený na prepravu zvierat.

(2)  Preukaz o spôsobilosti dopravného prostriedku orgán veterinárnej správy vydá po fyzickej kontrole dopravného prostriedku a posúdení jeho vhodnosti pre druh, kategóriu a maximálny počet jednorazovo prepravovaných zvierat na dobu jedného roku s vyznačením doby platnosti. Preukaz o spôsobilosti dopravného prostriedku je platný len s platným osvedčením o  technickom stave vozidla. 

(3)  Preukaz o spôsobilosti dopravného prostriedku obsahuje tieto údaje:
a)	evidenčné číslo dopravného prostriedku,
b)	dátum vystavenia preukazu o spôsobilosti dopravného prostriedku a posledný deň, mesiac a rok jeho platnosti,
c)	druh a kategóriu zvierat, pre ktoré je dopravný prostriedok určený,
d)	najväčšie povolené množstvo jednorazovo prepravovaných zvierat podľa jednotlivých kategórií; ak je dopravný prostriedok viacpodlažný, údaj o najväčšom povolenom množstve jednorazovo prepravovaných zvierat pre každé podlažie osobitne,
e)	číslo preukazu o spôsobilosti dopravného prostriedku, pozostávajúce z dvojmiestneho kódu okresu, kde sa preukaz vystavuje a šesťmiestneho číselného kódu,
f)	odtlačok pečiatky, meno, priezvisko, funkciu a podpis osoby, ktorá preukaz o spôsobilosti dopravného prostriedku vydala.

(4)  Vzor preukazu o spôsobilosti dopravného prostriedku je uvedený v prílohe č. 4.

	(5) Preukaz o spôsobilosti dopravného prostriedku orgán veterinárnej správy odoberie, ak pri kontrole zistí nesúlad stavu dopravného prostriedku s požiadavkami tohto nariadenia. Ak je preukaz o spôsobilosti dopravného prostriedku odobratý pri kontrole na ceste a v blízkosti príjazdu do miesta určenia, miesta vykládky, miesta prekládky alebo miesta oddychu, orgán veterinárnej správy, ktorý odobral preukaz o spôsobilosti dopravného prostriedku, vydá o tom doklad, ktorý umožňuje dokončiť plánovanú prepravu zvierat na miesto určenia alebo na najbližšie plánované miesto vykládky, miesto prekládky alebo miesto oddychu zvierat, aby sa nezvyšoval stres a utrpenie zvierat. 

	(6) Orgán veterinárnej správy v doklade o odobratí preukazu o spôsobilosti dopravného prostriedku uvedie údaje obsiahnuté v preukaze o spôsobilosti dopravného prostriedku a dôvod, dátum a čas odobratia preukazu o spôsobilosti dopravného prostriedku.

	(7) Ak dôjde k strate alebo odcudzeniu preukazu o spôsobilosti dopravného prostriedku prepravca je povinný ohlásiť stratu orgánu veterinárnej správy a bezodkladne požiadať o vydanie nového preukazu o spôsobilosti dopravného prostriedku, ktorý stratený alebo odcudzený doklad vydal.

§ 8
Vydávanie a odoberanie preukazu o odbornej spôsobilosti na prepravu zvierat

(1) Každá osoba, ktorá vykonáva prepravu zvierat musí byť odborne spôsobilá na jej vykonávanie.

(2) Osoba je odborne spôsobilá na vykonávanie prepravy zvierat, ak je držiteľom potrebného oprávnenia na vedenie dopravného prostriedku podľa jeho typu a absolvovala schválený tréningový kurz pre osoby vykonávajúce prepravu zvierat (ďalej len „tréningový kurz“). Osoba odborne spôsobilá na vykonávanie prepravy zvierat pri kontrole preukazuje odbornú spôsobilosť preukazom o odbornej spôsobilosti na prepravu zvierat (ďalej len „preukaz o odbornej spôsobilosti“). 

(3) Preukaz o odbornej spôsobilosti vydáva miestne príslušný orgán veterinárnej správy v mieste výkonu činnosti na základe dokladu o úspešnom absolvovaní schváleného tréningového kurzu podľa vzoru uvedeného v prílohe č. 4. Preukaz o odbornej spôsobilosti príslušný orgán veterinárnej správy zasiela na adresu uvedenú v doklade o úspešnom absolvovaní tréningového kurzu alebo si ho účastník kurzu vyzdvihne osobne, ak to na jeho na žiadosť organizátor tréningového kurzu vyznačí v predtlači dokladu o úspešnom absolvovaní schváleného tréningového kurzu.

(4) Organizátor tréningového kurzu alebo školenia na prípravu školiteľov je povinný uchovávať záznamy o obsahu, rozsahu a písomných testoch po dobu najmenej troch rokov a záznamy o vykonaní písomného testu spolu s písomnými testmi po dobu najmenej piatich rokov. Organizátor tréningového kurzu je povinný na požiadanie orgánu veterinárnej správy predložiť požadované záznamy.

(5)  Preukaz o odbornej spôsobilosti obsahuje tieto údaje:
a)	číslo preukazu skladajúce sa z dvojmiestneho kódu okresu, kde sa preukaz vystavuje a šesťmiestneho číselného kódu,
b)	evidenčné číslo a skupinu vodičského preukazu,
c)	meno, priezvisko a titul osoby, ktorej sa preukaz o odbornej spôsobilosti vydáva, 
d)	druh a kategóriu zvierat, na ktoré je preukaz o odbornej spôsobilosti vystavený, 
e)	dátum vystavenia preukazu o odbornej spôsobilosti a posledný deň, mesiac a rok platnosti,
f)	číslo osvedčenia školiteľa, ktorý tréningový kurz viedol,
g)	odtlačok pečiatky, meno, priezvisko, funkciu a podpis osoby, ktorá preukaz o odbornej spôsobilosti vydala.

(6) Osoba vykonávajúca prepravu zvierat na udržanie odbornej spôsobilosti absolvuje tréningový kurz každé dva roky až do doby, kedy je považovaná za osobu vykonávajúcu prepravu zvierat s praktickou skúsenosťou.

(7) Osoba vykonávajúca prepravu zvierat s praktickou skúsenosťou na udržanie odbornej spôsobilosti absolvuje tréningový kurz najmenej každých päť rokov. Osoba vykonávajúca prepravu zvierat sa považuje za osobu s praktickou skúsenosťou po piatich rokoch nepretržitej činnosti alebo po absolvovaní troch tréningových kurzov s dvojročným odstupom.

	(8) Ak orgán veterinárnej správy zistí porušenie ustanovenia tohto nariadenia, ktoré môže spôsobiť poranenie alebo iné poškodenie zvierat alebo ich utrpenie osobou vykonávajúcou prepravu zvierat zamestnanou registrovaným prepravcom, môže jej uložiť pokutu podľa osobitného predpisu^12) a odobrať preukaz o odbornej spôsobilosti. O odobratí preukazu o odbornej spôsobilosti orgán veterinárnej správy vydá doklad a túto skutočnosť   oznámi prepravcovi, ktorý dotknutú osobu zamestnáva. 

^12) § 43 ods. 1 písm. j) zákona č. 488/2002 Z. z.

	(9) Orgán veterinárnej správy v doklade o odobratí preukazu o odbornej spôsobilosti uvedie údaje obsiahnuté v preukaze o odbornej spôsobilosti a dôvod, dátum a čas odobratia preukazu.

§ 9 
Povinnosti prepravcu

Prepravca musí 
a)	prepraviť alebo povoliť prepravu živých zvierat len takým spôsobom, ktorý žiadnemu prepravovanému zvieraťu nespôsobí poranenie alebo zbytočné utrpenie,
b)	používať na prepravu zvierat, na ktoré sa vzťahuje toto nariadenie, len vhodné dopravné prostriedky, ktoré sú na túto prepravu určené a zodpovedajú požiadavkám tohto nariadenia a ktoré boli vopred mechanicky vyčistené, dezinfikované a sú zabezpečené proti vypadávaniu alebo vytekaniu krmiva, steliva, exkrementov alebo iných odpadov; ak ide o cestnú prepravu, dopravné prostriedky musia byť posúdené ako spôsobilé na prepravu zvierat podľa § 7,
c)	zveriť prepravu zvierat len osobe, ktorá spĺňa požiadavky odbornej spôsobilosti podľa 
§ 8, má na prepravu zvierat potrebné schopnosti, profesnú opodstatnenosť a vedomosti o náležitostiach registrácie prepravcu,
d)	zabezpečiť prepravu zvierat bez zdržiavania do miesta určenia,
e)	vykonávať nakladanie zvierat a vykladanie zvierat v prítomnosti chovateľa alebo ním poverenej osoby,
f)	zabezpečiť bez obmedzení podľa prílohy č. 2 kapitoly III, všetkým prepravovaným zvieratám vhodné kŕmenie a napájanie aj v prípade, ak nie sú medzi uvedenými druhmi podľa prílohy č. 2 kapitoly VII,
g)	neponechávať v priebehu cestnej prepravy zvierat, dopravný prostriedok  bez dozoru,
h)	bez meškania pri dopravnej nehode alebo poškodení dopravného prostriedku pri ktorom došlo k poraneniu zvierat alebo k uhynutiu zvierat informovať orgán veterinárnej správy príslušný podľa miesta nehody,
i)	zabezpečiť po skončení prepravy čistenie a dezinfekciu použitých dopravných prostriedkov v osobitnom zariadení  zriadenom na tento účel a schválenom príslušným orgánom veterinárnej správy,
j)	zostaviť k preprave zvierat podľa § 1 ods. 2 písm. a) plán prepravy podľa prílohy č. 2 kapitoly VIII ak sú prepravované zvieratá určené na výmenu alebo vývoz do tretích krajín, alebo ak predpokladaná doba prepravy presiahne osem hodín, a mať ho priložený počas celej cesty ku zdravotnému osvedčeniu; plán prepravy musí určovať všetky oddychové miesta a prekladiská,
k)	preukázať, že na základe záznamov v pláne prepravy boli vykonané všetky kroky potrebné k uspokojeniu potrieb zvierat týkajúcich sa kŕmenia a napájania počas cesty v závislosti od druhu prepravovaných zvierat a dĺžky prepravy podľa prílohy č. 2 kapitoly VII bodu 4., a to aj v prípade, keď bol plán prepravy zmenený alebo keď bola cesta prerušená z dôvodu nepredvídaných okolností,
l)	zabezpečiť, aby všetok personál vykonávajúci prepravu zvierat splnil požiadavky odbornej spôsobilosti na prepravu zvierat najneskôr do 1. augusta 2004 a ďalej v určených intervaloch alebo do 1. augusta 2006, ak prepravcom je chovateľ prepravujúci zvieratá z vlastného chovu alebo zvieratá, ktoré sú určené na zaradenie do vlastného chovu za podmienky, že prepravované zvieratá sú sprevádzané ošetrovateľom s dostatkom praktických skúseností so zaobchádzaním so zvieratami,
m)	zabezpečiť, aby všetky dopravné prostriedky určené na prepravu zvierat spĺňali požiadavky na dopravné prostriedky podľa tohto nariadenia a najneskôr do 1. januára 2004 zabezpečiť, aby žiadny dopravný prostriedok bez vydaného preukazu o spôsobilosti dopravného prostriedku neprepravoval zvieratá podľa tohto nariadenia,

n)	zabezpečiť dodatočné požiadavky na dopravné prostriedky, ak doba plánovanej prepravy prekročí osem hodín, podľa prílohy č. 5.

§ 10
Plán prepravy

(1) Prepravca predloží plán prepravy príslušnému orgánu veterinárnej správy najmenej dva týždne pred každou novou plánovanou cestou, aby overil jeho správnosť.

(2) Úradný veterinárny lekár v mieste odoslania vystaví zdravotné osvedčenie a zaznamená v pláne prepravy číslo alebo čísla vystavených zdravotných osvedčení, ktoré potvrdí odtlačkom pečiatky. Úradný veterinárny lekár zároveň oznámi potvrdenie plánu prepravy prostredníctvom systému ANIMO.

(3)  Prepravca zabezpečí, aby
a)	originál plánu prepravy podľa § 9 písm. j) bol
1.	správne zostavený a doplnený príslušnými osobami v patričnom čase,
2.	priložený k zdravotnému osvedčeniu sprevádzajúcemu zásielku počas celej cesty,
b)	personál poverený prepravou
1.	uviedol čas v ktorom a miesto na ktorom sa prepravované zvieratá počas cesty kŕmili a napájali,
2.	zvierat, ktorá na území Slovenskej republiky presiahne dobu ôsmich hodín a je vykonávaná za účelom ich vývozu do tretích krajín, nechal úradným veterinárnym lekárom po kontrole na hraničnej inšpekčnej stanici (BIP) potvrdiť plán prepravy, čím úradný veterinárny lekár potvrdí, že zvieratá skontroloval a posúdil ako schopné ďalšej prepravy; prepravca znáša všetky náklady spojené s hraničnou veterinárnou kontrolou,
3.	po návrate zaslal plán prepravy príslušnému orgánu veterinárnej správy v mieste pôvodu najneskôr do 15 dní od ukončenia cesty.

(4) Prepravca je povinný uchovávať kópiu plánu prepravy po dobu najmenej dvoch rokov odo dňa vystavenia a na požiadanie orgánu veterinárnej správy ju predložiť na overenie údajov.
§ 11

	(1) Tieto požiadavky sa vzťahujú len na oddychové miesta na území Slovenskej republiky, v ktorých sú domáce nepárnokopytníky a domáce druhy zvierat patriacich medzi tury (Bovinae), ovce (Ovinae), kozy (Caprinae) a svine (Suidea) ustajnené po dobu najmenej 24 hodín v súlade s prílohou č. 2 kapitola VII. Ustanovenia osobitných predpisov^13) týmto nie sú dotknuté. Všetky oddychové miesta na území Slovenskej republiky musia spĺňať požiadavky podľa tohto paragrafu a prílohy č. 6.

^13) Nariadenie vlády Slovenskej republiky č. .../2003 Z. z. o zdravotných požiadavkách, ktoré ovplyvňujú výmenu čerstvého mäsa z domáceho hovädzieho dobytka, ošípaných, domácich oviec, kôz a z domácich nepárnokopytníkov. 
Nariadenie vlády Slovenskej republiky č. .../2003 Z. z. o zdravotných problémoch zvierat ovplyvňujúcich výmeny s čerstvým mäsom. 
Nariadenie vlády Slovenskej republiky č. 731/2003 Z. z., ktorým sa ustanovujú opatrenia na tlmenie slintačky a krívačky v znení nariadenia vlády Slovenskej republiky č. .../2003 Z. z.  
Nariadenie vlády Slovenskej republiky č. .../2003 Z. z. o vzájomnej spolupráci medzi  orgánmi  štátnej správy  v zootechnickej oblasti a členských štátov a o spolupráci medzi nimi a Európskou komisiou pri zabezpečovaní správneho použitia právnych predpisov vo veterinárnej a zootechnickej oblasti a zootechnickej oblasti. 
Nariadenie vlády Slovenskej republiky č. .../2003 Z. z. o podrobnostiach kontrol pri výmenách zvierat a produktov  živočíšneho pôvodu s členskými štátmi. 
Nariadenie vlády Slovenskej republiky č. .../2003 Z. z., ktorým sa ustanovujú princípy organizácie veterinárnych kontrol zvierat vstupujúcich na územie Slovenskej republiky z tretích krajín. 
Nariadenie vlády Slovenskej republiky č. .../2003 Z. z. o požiadavkách na zdravie zvierat pri premiestňovaní oviec a kôz a ich výmene s členskými štátmi. 
Nariadenie vlády Slovenskej republiky č. .../2003 Z. z. o požiadavkách na zdravie zvierat koňovitých pri ich premiestňovaní, ich výmene s členskými štátmi a ich dovoze z tretích krajín.
Nariadenie vlády Slovenskej republiky č. .../2003 Z. z. 
Nariadenie vlády Slovenskej republiky č. .../2003 Z. z., ktorým sa ustanovujú požiadavky na ochranu zvierat v čase ich zabíjania alebo usmrcovania.

		(2) Vo vzťahu k oddychovým miestam sa uplatňujú aj pojmy definované osobitnými predpismi^14).

^14) Nariadenie vlády Slovenskej republiky č. .../2003 Z. z. o zdravotných problémoch, ktoré ovplyvňujú výmenu s hovädzím dobytkom a ošípanými.
Nariadenie vlády Slovenskej republiky č. .../2003 Z. z. o systéme identifikácie a registrácie hovädzieho dobytka a označovaní hovädzieho mäsa a produktov z neho.

		(3) Všetky oddychové miesta na území Slovenskej republiky musia byť schválené štátnou veterinárnou a potravinovou správou.

		(4) Štátna veterinárna a potravinová správa schválením zaručuje, že oddychové miesto spĺňa všetky požiadavky podľa prílohy č. 6; naviac oddychové miesto musí byť
a)	umiestnené v priestore, ktorý nepodlieha zákazu alebo obmedzeniu podľa právnych predpisov, ktoré sú v súlade s požiadavkami Európskych spoločenstiev,
b)	pod úradnou veterinárnou kontrolou, ktorá zabezpečuje súlad s ustanoveniami tohto nariadenia a právnym predpisom Európskych spoločenstiev uvedeného v prílohe č. 1 
bod 4,
c)	prevádzkované v súlade s požiadavkami Európskych spoločenstiev na zdravia zvierat,  na premiestňovanie zvierat a na ochranu zvierat v čase ich zabíjania, 
d)	podrobované pravidelným inšpekciám, aby sa zabezpečilo, že požiadavky pre jeho schválenie sa naďalej plnia.

		(5) Štátna veterinárna a potravinová správa vydáva úradné číslo pre každé oddychové miesto. Oddychové miesto môže byť schválené s obmedzením na určitý druh alebo kategóriu zvierat a zdravotný status. Zoznam všetkých schválených oddychových miest štátna veterinárna a potravinová správa hlási Európskej komisii so všetkými zmenami. 

		(6) Štátna veterinárna a potravinová správa môže odobrať alebo pozastaviť schválenie oddychového miesta ak sa neplnia požiadavky na oddychové miesta podľa tohto nariadenia. Schválenie oddychového miesta obnoví, ak nedostatky boli odstránené a nezistili sa iné nedostatky, ktoré môžu byť dôvodom odobratia alebo pozastavenia schválenia oddychového miesta.

		(7) Oddychové miesta sa môžu používať výhradne na príjem, nakŕmenie, napojenie, odpočinok, ustajnenie a odoslanie zvierat, ktoré týmto oddychovým miestom prechádzajú.

		(8) Na základe úľavy z ustanovení odseku 7, štátna veterinárna a potravinová správa môže schváliť ako oddychové miesto aj zberné stredisko^15) za predpokladu, že počas ich využívania ako oddychové miesto spĺňajú tieto požiadavky 

^15) § 2 písm. o) nariadenia vlády Slovenskej republiky č. .../2003 Z. z.

a) 	spĺňajú požiadavky podľa tohto nariadenia a osobitného predpisu^16),

^16) § 11 nariadenia vlády Slovenskej republiky č. .../2003 Z. z.

b) 	používanie týchto zariadení je výhradne vyhradené na tieto účely počas tejto doby,
c) 	nepoužívajú sa na nákup alebo predaj zvierat na ktoré sa vzťahujú tieto ustanovenia.

	(9) Zvieratá sa môžu nachádzať v oddychovom mieste v rovnakom čase len vtedy, ak majú certifikovaný rovnaký zdravotný status vzťahujúci sa na tieto druhy zvierat a patria k druhu, pre ktorý bolo toto oddychové miesto schválené aby sa neohrozil zdravotný štatút týchto zvierat.

		(10)  Vlastník alebo fyzická osoba alebo právnická osoba, ktorá prevádzkuje oddychové miesto, zodpovedá za dodržiavanie príslušných ustanovení tohto nariadenia, pričom musí
a)	prijať len také zvieratá, ktoré sú označené a sprevádzané veterinárnym certifikátom v súlade s požiadavkami Európskych spoločenstiev a  musí vykonať alebo zabezpečiť kontrolu zdravotných alebo iných sprievodných dokladov príslušného druhu alebo kategórie zvierat a námatkovo skontrolovať identifikačné značky zvierat,
b)	zabezpečiť, aby všetky zvieratá v oddychovom mieste boli držané v rovnakých skupinách, v akých boli pôvodne odoslané, aby každá zásielka zvierat bola ustajnená v  oddelených zariadeniach, organizovaných v súlade s požiadavkami úradného veterinárneho lekára, s cieľom predísť kontaktu zvierat, ktorý by mohol predstavovať nebezpečenstvo vzhľadom na ich zdravotný status, pričom ustanovenia prílohy č. 6 časť B bod 3,
c)	zabezpečiť, aby zvieratá umiestnené v oddychovom mieste boli kŕmené a napájané v správnom čase a primeraným množstvom krmiva a tekutín vzhľadom na ich druh,
d)	starať sa o zvieratá umiestnené v oddychovom mieste a kde je požadované, prijať všetky potrebné oprávnenia na zabezpečenie ich pohody a súladu s požiadavkami na zdravie zvierat,
e)	privolať v prípade potreby veterinárneho lekára
1.	na poskytnutie primeraného ošetrenia zvieratám, ktoré ochoreli alebo sa zranili v čase, kedy ich má na starosti,
2.	na zabitie zvieraťa alebo usmrtenie zvieraťa alebo na iné úkony v súlade s osobitným predpisom^17),

^17) Nariadenie vlády Slovenskej republiky č. .../2003 Z. z. o ochrane zvierat v čase ich zabíjania a usmrcovania.

f)	zamestnávať personál, ktorý má primerané schopnosti, znalosti a profesné oprávnenie a ktorý absolvoval na tento účel osobitný výcvik alebo školenie v rámci pracovných povinností pod vedením skúseného pracovníka alebo v inom školiacom zariadení alebo má rovnocennú praktickú skúsenosť s manipuláciou so zvieratami po dobu najmenej päť rokov, ktoré ich kvalifikujú na manipuláciu so zvieratami a v prípade potreby na poskytnutie primeranej starostlivosti o zvieratá,
g)	zabezpečiť, že so všetkými zvieratami v oddychovom mieste sa manipuluje v súlade s požiadavkami na ochranu zvierat a ich pohodu,
h)	uchovávať záznamy alebo databázu podľa prílohy č. 6 časti C bodu 7 po dobu najmenej troch rokov a na požiadanie ju predložiť orgánu veterinárnej správy vykonávajúcemu kontrolu zariadenia,
i)	informovať pri zistení nezrovnalostí štátnu veterinárnu a potravinovú správu.

		(11) Úradný veterinárny lekár v oddychovom mieste svojim podpisom a odtlačkom pečiatky na príslušnom mieste v pláne prepravy podľa prílohy č. 2 kapitoly VIII  potvrdzuje, že zvieratá umiestnené v oddychovom mieste, v ktorom umiestnenie zvierat je vopred dohodnuté zodpovednou osobou prepravcu, boli skontrolované a boli posúdené ako schopné ďalšej prepravy. Úradný veterinárny lekár o výsledku kontroly a oddychovom mieste podá správu prostredníctvom systému Animo.

		(12) Prepravca znáša všetky náklady spojené s kŕmením zvierat, napájaním zvierat a s ich oddychom.

§ 12
Zdržanie prepravy zvierat

		(1) Prepravu zvierat nie je nikto oprávnený zdržiavať. Orgán oprávnený výkonom kontroly môže zastaviť dopravný prostriedok s prepravovanými zvieratami len na dobu nevyhnutnú na výkon kontroly. Zdržanie zásielky živých zvierat je možné len z dôvodu zabezpečenia ich pohody.

		(2) Organizátor hromadných verejných podujatí, zhromaždení, štrajkov a iných podobných akcií konaných na verejných komunikáciách je zodpovedný za prípravu a zabezpečenie opatrení, aby preprava zvierat nebola zbytočne zdržiavaná, nebola zbytočne zhoršená pohoda zvierat a zabránilo sa utrpeniu prepravovaných zvierat v dôsledku zdržania.

		(3) Príslušné orgány nesmú akciu povoliť, ak organizátor nepreukáže reálne zabezpečenie opatrení, ktoré zabránia zbytočnému zdržaniu prepravy, zbytočnému zhoršeniu pohody zvierat a utrpeniu prepravovaných zvierat v dôsledku zdržania.

		(4) Kontroly v prístavoch, na letiskách, na železničných staniciach, na zoraďovacích staniciach a na hraničných inšpekčných staniciach sa pri preprave zvierat vykonávajú prednostne, bez zbytočného zdržiavania.

		(5) Ak je zásielka prepravovaných zvierat zdržaná na dobu dlhšiu ako dve hodiny, je potrebné zabezpečiť vhodné opatrenia a postarať sa o zvieratá. Ak je to nevyhnutné, zvieratá musia byť vyložené a ustajnené v primeraných podmienkach.

Kontroly pri preprave zvierat a opatrenia na odstránenie zistených nedostatkov

§ 13

		(1) Za účelom dodržiavania ustanovení tohto nariadenia nediskriminačnými kontrolami v súlade so zásadami nediskriminačných kontrol podľa osobitného predpisu^18) sú orgány veterinárnej správy oprávnené kontrolovať

^18) Nariadenie vlády Slovenskej republiky č. .../2003 Z.z. o veterinárnej kontrole pri výmenách živých zvierat a produktov živočíšneho pôvodu s členskými štátmi

a)	dopravné prostriedky a zvieratá počas prepravy na ceste,
b)	dopravné prostriedky a zvieratá blížiace sa k miestu určenia,
c)	dopravné prostriedky a zvieratá na trhoch, v mieste odoslania, na oddychových miestach a na prekladiskách,
d)	náležitosti v sprievodnej dokumentácii.

		(2) Ak sú zodpovedným orgánom známe informácie, ktoré môžu viesť k podozreniu z porušenia predpisov, môžu orgány veterinárnej starostlivosti vykonať cielenú kontrolu prepravy na území Slovenskej republiky.

		(3) Nediskriminačné kontroly sa musia vykonávať každoročne na reprezentatívnej vzorke prepravovaných zvierat podľa metodiky vydanej štátnou veterinárnou a potravinovou správou, pričom môžu byť spojené aj s inou kontrolnou činnosťou.

		(4) Štátna veterinárna a potravinová správa predkladá Európskej komisii každoročne správu o počte kontrol podľa odseku 1 vykonaných v predchádzajúcom kalendárnom roku a podrobnosti o každej správe o porušení predpisov a o opatreniach nariadených orgánmi veterinárnej starostlivosti na ich nápravu. 

		(5) Podľa odsekov 1 až 4 nemožno vykonávať kontroly v rámci plnenia úloh nediskriminačných kontrol orgánmi zodpovednými za všeobecné dodržiavanie zákonov.

§ 14

		(1) Ak sa počas prepravy zistí, že sa neplnia alebo nesplnili ustanovenia tohto riadenia, príslušný orgán veterinárnej správy v mieste, kde k takému zisteniu došlo, požiada osobu zodpovednú za dopravný prostriedok vykonať všetky opatrenia, ktoré príslušný orgán veterinárnej správy považuje za potrebné na zabezpečenie pohody zvierat, ktorých sa to týka.

		(2) V  jednotlivých prípadoch, môžu byť dohodnuté opatrenia, ktoré zabezpečia
a)	dokončenie cesty alebo vrátenie zvierat späť do miesta odoslania najpriamejšou cestou, ak je zaručené, že takéto konanie nespôsobí zvieratám zbytočné utrpenie,
b)	vhodné ustajnenie pre zvieratá s primeranou starostlivosťou až do vyriešenia problému,
c)	humánne zabitie zvierat; miesto určenia a použitie tiel týchto zvierat sa riadi podľa osobitného predpisu^19).

^19) Nariadenie vlády Slovenskej republiky č. .../2003 Z. z. o požiadavkách  v záujme ochrany zdravia pri produkcii a uvádzaní čerstvého mäsa na trh.

		(3) Každé takéto opatrenie príslušný orgán veterinárnej správy zaznamená do siete ANIMO v súlade s platnými postupmi vrátane finančných postupov.

		(4) Ak osoba zodpovedná za prepravu nedodrží pokyny príslušného orgánu veterinárnej správy, ten okamžite vykoná príslušné opatrenia a náklady spojené s týmito opatreniami bude vymáhať.

		(5) Odvolanie proti opatreniam príslušného orgánu veterinárnej správy vo veci ochrany zvierat počas prepravy sa podáva nadriadenému orgánu prostredníctvom príslušného orgánu. Odvolanie nemá odkladný účinok.

		(6) Rozhodnutie prijaté príslušným orgánom a dôvody, pre ktoré bolo rozhodnutie prijaté sa oznamuje odosielateľovi zásielky zvierat alebo jeho zástupcovi a príslušnému orgánu odosielajúceho členského štátu. Ak o to odosielateľ zásielky zvierat alebo jeho zástupca požiada, uvedené rozhodnutie a dôvody sa zašle písomne s poučením o právach na odvolanie a o príslušnom postupe a lehotách.

		(7) V prípade sporu môžu obe zainteresované strany, ak sa tak dohodnú, najdlhšie však do jedného mesiaca predložiť spor na posúdenie odborníkovi, ktorého meno je uvedené v zozname odborníkov Európskeho spoločenstva, ktorý je zostavený Európskou komisiou. Títo odborníci vyjadrujú svoje stanoviská najneskôr do 72 hodín. Strany sa budú pridržiavať stanoviska odborníkov a veterinárnych predpisov Európskeho spoločenstva.

	(8) Ak príslušný orgán veterinárnej správy  pri kontrole zistí, že prepravca pri tranzite alebo pri dovoze nedodržiava ustanovenia tohto nariadenia, neodkladne oznámi tieto skutočnosti štátnej veterinárnej a potravinovej správe, ktorá informuje kompetentný orgán členského štátu, ktorý registruje prepravcu a udelil mu oprávnenie. Tento prijme všetky potrebné opatrenia podľa tohto nariadenia a osobitného predpisu^19). O prijatom rozhodnutí a jeho dôvodoch informuje kompetentný orgán členského štátu, v ktorom bolo porušenie zistené a tiež Európsku komisiu.  

^19) § 13 ods. 2 a § 43 a 45 zákona č. 488/2002 Z. z.

	(9) Ak sa zistí, že prichádza k opakovaným alebo závažným porušeniam ustanovení tohto nariadenia za predpokladu, že boli vyčerpané všetky možnosti, ktoré umožňuje vzájomná spolupráca medzi kompetentnými orgánmi a po kontaktoch medzi stranami a Európskou komisiou, môže Slovenská republika prostredníctvom rozhodnutia štátnej veterinárnej a potravinovej správy dočasne zakázať prepravcovi, ktorého sa to týka, prepravu zvierat na svojom území.

§ 15

		(1) V rozsahu potrebnom na jednotné použitie právneho predpisu Európskych spoločenstiev uvedeného v prílohe č. 1 bod 1 odborníci Európskej komisie môžu vykonávať námatkové kontroly na mieste nediskriminačným spôsobom na zabezpečenie, že príslušné orgány kontrolujú súlad s požiadavkami právneho predpisu Európskych spoločenstiev uvedeného v prílohe č. 1 bod 1.

	(2) O výsledkoch týchto kontrol Európska komisia informuje členské štáty.

	(3) Kontroly podľa odseku 1 sa vykonávajú v spolupráci s príslušným orgánom.

	(4) Príslušné orgány veterinárnej správy, iné orgány verejnej správy a osoby, ktorých sa tieto kontroly týkajú poskytnú  týmto expertom Európskej komisie pri plnení ich úloh všetku potrebnú pomoc najmä im umožnia prístup ku všetkým potrebným informáciám, dokladom a osobám ako aj vstup do miest, prevádzkarní, zariadení a dopravných prostriedkov na účely vykonávania kontrol v rovnakom rozsahu, ako príslušnému orgánu.

§ 16
Dovozy z tretích krajín

		(1) Dovoz živých zvierat na územie Slovenskej republiky, ich tranzit a preprava cez územie Slovenskej republiky na ktoré sa vzťahuje toto nariadenie a ktoré pochádzajú z tretích krajín sa schvália len vtedy, ak prepravca
a)	predloží orgánu veterinárnej správy písomný záväzok, že 
1.	dodrží požiadavky na ochranu zvierat počas prepravy podľa tohto nariadenia, 
2.	prepravu zvierat bude vykonávať osoba zodpovedná za prepravu v súlade s právnymi predpismi vo veterinárnej oblasti až do miesta určenia s dôrazom na dodržanie požiadaviek na ochranu zvierat počas prepravy,
3.	osoba zodpovedná za prepravu je zaškolená alebo má praktické skúsenosti s manipuláciou so zvieratami a ich prepravou,
4.	osoba zodpovedná za prepravu je schopná v prípade potreby poskytnúť prepravovaným zvieratám potrebnú starostlivosť,
b)	predloží plán prepravy zostavený podľa § 10.

		(2) Úradný veterinárny lekár v mieste hraničnej veterinárnej kontroly je poverený overiť zhodu s požiadavkami na pohodu zvierat a dodržanie požiadaviek podľa odseku 1. V prípade zistenia nedodržania požiadaviek na kŕmenie a napájanie zvierat príjme na náklady prepravcu opatrenia ustanovené v § 14.

		(3) Ak sa zistí, že prichádza k opakovaným porušeniam alebo závažným porušeniam ustanovení tohto nariadenia prepravcom z tretej krajiny, postupuje sa podľa § 14 ods. 9.

§ 17
Prechodné ustanovenia

		(1) Každá fyzická osoba a právnická osoba, ktorá v rámci svojej podnikateľskej činnosti prepravuje zvieratá podľa tohto nariadenia je povinná do troch mesiacov od nadobudnutia účinnosti tohto nariadenia sa zaregistrovať na štátnej veterinárnej a potravinovej správe podľa § 6.

		(2) Každý dopravný prostriedok použitý na prepravu zvierat v cestnej preprave musí spĺňať požiadavky na spôsobilosť na prepravu zvierat dňom nadobudnutia účinnosti tohto nariadenia a najneskôr do šiestich mesiacov od nadobudnutia účinnosti tohto nariadenia musí byť pri kontrole predložený platný preukaz o spôsobilosti dopravného prostriedku podľa § 7.

		(3) Osoba, ktorá vykonáva vlastnú prepravu zvierat, je povinná do 1. augusta 2004 splniť požiadavky na odbornú spôsobilosť podľa § 8 ods. 2.

		(4) Chovateľ, ktorý vykonáva prepravu zvierat z vlastného chovu alebo zvierat, ktoré prepravuje za účelom ich zaradenia do vlastného chovu, musí do 1. augusta 2006 splniť požiadavky odbornej spôsobilosti podľa § 8 ods. 6 a 7 za predpokladu, že prepravované zvieratá sú sprevádzané ošetrovateľom s dostatkom praktických skúseností so zaobchádzaním so zvieratami.

§ 18
Účinnosť

Toto nariadenie nadobúda účinnosť 1. augusta 2003.

Mikuláš   D z u r i n d a, v. r.
predseda vlády
Slovenskej republiky